钦定古今图书集成/明伦汇编/闺媛典/第176卷 > 何某继室赵氏
## 钦定古今图书集成/明伦汇编/闺媛典/第176卷 > 何某继室赵氏

按《鹤庆府志》：“赵氏，太仆少卿何某继室。何亡，长子俱
强仕，氏春秋才三十馀，所生子基盛，甫就外傅，基炽
尚未识方名，一女始孩。母子茕孑无援，无良，窥笥发
窌，或指良产，兴讼攘夺，户外纷然，日无宁晷。氏虑先
业荡覆，遗孽废弃，挺身捍患，不遗馀力。虽日受陵暴，
而课两孤不倦。常值兵乱，乡人多不免，氏微服率婢”
仆负其孤遁深山，得远风鹤。数年，二子长向之陵暴
者，影消焰灭，爰为孤毕婚嫁，俾习故业。尝语其孤曰：
“吾一生苦守，不求人知，期成汝九原，可对若父耳。汝
宜厚自砥砺，则我瞑目矣。”既而二子俱补弟子员，食
廪饩，氏斑白犹勤纫绩，理𬞟繁，庀家事，不曳纨帛，不
饱膏粱，斋庄俭朴，始终如一。年七十二。二子皆成明
经。孙濬领乡荐。